แบงก์หลอกขายประกัน
มีหลายคนบ่นกัน เรื่องจะไปฝากเงินธนาคาร แต่กลับโดนธนาคารหลอกขายประกันชีวิตให้แทน
31 มี.ค. 2558

โดย...ชัตน์วรี
มีหลายคนบ่นกัน เรื่องจะไปฝากเงินธนาคาร แต่กลับโดนธนาคารหลอกขายประกันชีวิตให้แทน ไม่ว่าจะด้วยความตั้งใจบอกข้อมูลไม่หมด หรือมีเจตนาหลอกขายประกันหรือไม่ก็ตาม จึงทำให้มีเรื่องร้องเรียนหลอกขายประกันเยอะมาก เป็นประเด็นร้อนแชร์ในโลกโซเชียล
ปัจจุบันธนาคารพาณิชย์ไม่เพียงทำธุรกิจรับฝากเงินหรือปล่อยสินเชื่อ เพื่อกินส่วนต่างดอกเบี้ยเพียงอย่างเดียวเท่านั้น แต่ยังแสวงหารายได้จากค่าธรรมเนียมต่างๆ โดยเฉพาะรายได้ค่าธรรมเนียมจากการขายประกันที่จะได้ค่าคอมมิชชั่นสูงกว่าส่วนต่างดอกเบี้ยหลายเท่าตัว ทำให้ธนาคารตั้งเป้าให้พนักงานทำยอดสูงๆ และมีผลการประเมินผลงาน
ทั้งนี้ ความเข้าใจผิดของลูกค้าที่หลวมตัวซื้อประกันแบบไม่ตั้งใจ อาจจะเกิดจากพนักงานธนาคารพูดไม่ชัดเจนว่าเป็นการทำ “ประกันชีวิต” นำเสนอแต่ด้านดีว่าได้ผลตอบแทนสูงกว่าดอกเบี้ยเงินฝาก ได้รับยกเว้นไม่เสียภาษีดอกเบี้ยหัก ณ ที่จ่าย 15% และสามารถนำไปลดหย่อนภาษีได้ ทำให้ลูกค้ามักจะเข้าใจว่าเป็นการฝากเงินที่จะถอนเงินเมื่อไรก็ได้ 
สำหรับผู้ที่หลวมตัวซื้อประกันอย่างไม่ได้ตั้งใจแล้ว มีสิทธิยกเลิกกรมธรรม์ได้ภายใน 15 วัน หรือสามารถโทรไปร้องเรียนได้ที่สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ที่เบอร์ 1186  
สำคัญที่สุดก่อนที่ทำสัญญาอะไรก็ตามผู้ซื้อควรที่จะศึกษาข้อมูลรายละเอียดอย่างรอบคอบเสียก่อน และผู้ขายก็ควรมีจรรยาบรรณการให้ข้อมูลที่ครบถ้วนตรงไปตรงมา ก่อนที่ภาพลักษณ์ของธนาคารและธุรกิจประกันจะย่ำแย่ไปกว่านี้